# ICat

iCat (anteriorment iCat FM i iCat.cat) és una emissora de les quatre de Catalunya Ràdio la programació de la qual gira al voltant de la música i la cultura emergent.
L'emissora disposava de canals temàtics exclusius que només s'emeten per internet: TotCat, un canal dedicat exclusivament a la música en català; iCatMón, de música d'arreu del món; iCatRumba, la primera emissora de rumba catalana; iCatjazz, especialitzat en jazz; i iCatTrònica, en música electrònica.

## Història

El 10 de febrer de 2006 es va anunciar que l'emissora Catalunya Cultura canviaria de nom i de programació, per esdevenir exclusivament musical. La nova emissora, iCatFM, va començar a emetre el 23 d'abril de 2006, aprofitant la diada de Sant Jordi. El llançament de la nova emissora va despertar molts recels entre els directius de les ràdios privades catalanes, que tenien por que l'aposta per la radiofórmula fes la competència a les seves emissores. El temps, però, no va confirmar els seus temors i iCat FM mai no va superar les xifres d'audiència de Catalunya Cultura.
Sis anys més tard, en el marc de les retallades pressupostàries de la radiotelevisió pública catalana, es va anunciar que l'1 d'octubre de 2012 iCat FM deixava d'emetre a la FM i ho faria només per internet, amb el nom d'iCat.cat. A partir d'aquell moment, les freqüències que havia ocupat van quedar buides.
Després de cinc anys d'emissió exclusiva per internet, el Consell de Govern de la Corporació Catalana de Mitjans Audiovisuals (CCMA) va acordar el 5 d'abril de 2017, a proposta de la vicepresidenta, Núria Llorach, la recuperació de les emissions d'iCat.cat per les ones de la freqüència modulada a partir de la temporada 2017-2018. El Consell també va aprovar establir els mecanismes de cooperació necessaris amb el Departament de Cultura de la Generalitat de Catalunya per fer efectiu aquest retorn. Finalment, el 6 de setembre de 2017, l'emissora tornava a l'FM amb el nom d'iCat.

## Programes actuals i històrics

* Cabaret elèctric (2006-2016)
* Delicatessen
* Els experts (2012-actualitat)
* iCat Kids (2017-actualitat)
* Independents
* El celobert
* Jazz Watusi (2017-actualitat)
* Pista de fusta
* Entre caixes
* Sona9
* L'irradiador (2017-actualitat)
* iCatMans (2017-actualitat)
* Serioses (2017-actualitat)
* Memento (2017-actualitat)
* 5 songs (2017-actualitat)
* Songhunter
* Casa Babylon (2017-actualitat)
* Beats per minut (2017-actualitat)
* Adolescents iCat (2018-actualitat)
* Loft (2022-actualitat)

## Premis i reconeixements

* 2007 — Premi Nacional d'Internet

## Logotips

iCat bàsicament ha tingut el mateix logotip al llarg de la història, només modificat pels canvis de nom de l'emissora:
* Des del 2006 fins al 2012
* Des del 2012 fins al 2017
* Des del 2017

## Referències

* ↑ «Nova Catalunya Cultura, el 23 d'abril». El Punt, 11-02-2006.
* ↑ Forn, Marta «Indignación de la radio privada contra Catalunya Cultura». La Vanguardia, 23-03-2006, pàg. Vivir 11. Arxivat de l'original el 2017-09-09 [Consulta: 8 setembre 2017].
* ↑ «El 6 de setembre iCat tornarà a l'FM», 18-07-2017. [Consulta: 8 setembre 2017].
* ↑ «iCat torna a la ràdio a partir de dimecres». CCMA, 04-09-2017. [Consulta: 5 setembre 2017].
* ↑ «RAC1, 'La nit al dia', la web d'iCat FM i Guifi.net, Premis Nacionals». Vilaweb, 30-10-2007. [Consulta: 28 desembre 2015].

## Enllaços externs

* ICat - Lloc web oficial